อัดฉีด2พันล้านกู้ชีพธุรกิจเหยื่อม็อบ
คลังอุ้มธุรกิจเต็มเพดาน50ล.สุดทนบริษัทประกันภัยยื้อจ่าย
20 ส.ค. 2554

คลังอุ้มธุรกิจเต็มเพดาน50ล.สุดทนบริษัทประกันภัยยื้อจ่าย
ครม.ไฟเขียวใช้สินเชื่อ 2,000 ล้าน ช่วยเหยื่อม็อบที่ยังไม่ได้รับเงินชดเชยจากบริษัทประกัน
นายกรณ์ จาติกวณิช รมว.คลัง เปิดเผยว่า ที่ประชุมคณะรัฐมนตรี (ครม.) เห็นชอบมาตรการช่วยเหลือผู้ประกอบการที่ได้รับผลกระทบจากการชุมนุมที่บริเวณสี่แยกราชประสงค์ ในกรณีผู้ประกอบการซึ่งมีกรมธรรม์ประกันภัย แต่ยังไม่ได้รับสินไหมทดแทนจากบริษัทประกัน 
ครม.ได้ปรับปรุงหลักเกณฑ์ เงื่อนไข ในการขอสินเชื่อจากธนาคารพัฒนาวิสาหกิจขนาดกลางและขนาดย่อม (ธพว.) หรือเอสเอ็มอีแบงก์ วงเงิน 2,000 ล้านบาท จากเดิมกำหนดสิ้นสุดวันที่ 30 มิ.ย. 2554 วงเงินกู้ต่อรายไม่เกิน 50 ล้านบาท คุณสมบัติผู้กู้จากที่ต้องมีการดำเนินการฟ้องร้องดำเนินคดีบริษัทประกันภัยต่อศาลแล้ว เป็นให้มีหนังสือรับรองจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.)
สำหรับเงินกู้ดังกล่าวนั้น ไว้ใช้ปรับปรุง ซ่อมแซม ก่อสร้างอาคาร สิ่งปลูกสร้างสถานประกอบการที่ได้รับความเสียหายจากเหตุเพลิงไหม้ หรือความเสียหายที่เกี่ยวเนื่องจากเหตุเพลิงไหม้ โดย ครม.เพิ่มเติมให้สามารถชำระหนี้ให้กับสถาบันการเงิน
ดังนั้น กรณีวงเงินขอกู้ไม่เกิน 5 ล้านบาท ไม่ต้องมีหลักประกัน (Clean Loan) กรณีวงเงินขอกู้เกิน 5 ล้านบาท ต้องมีหลักประกัน เช่น สิทธิการเช่าในอสังหาริมทรัพย์ของที่ราชพัสดุของกรมธนารักษ์ส่วนการชดเชยค่าธรรมเนียมค้ำประกันของบรรษัทประกันสินเชื่ออุตสาหกรรมขนาดย่อม (บสย.) จะเรียกเก็บค่าธรรมเนียมการค้ำประกันจากผู้กู้ปีที่ 1 อัตรา 1% ต่อปี ของวงเงินค้ำประกัน ปีที่ 2-6 อัตรา 1.75% ต่อปี ของวงเงินค้ำประกัน
ทั้งนี้ ยังมีมติเห็นชอบมาตรการให้ความช่วยเหลือผู้ประสบภัยธรรมชาติปี 2553-2554 เพิ่มเติม ของสถาบันการเงินเฉพาะกิจจำนวน 3 แห่ง ได้แก่ ธนาคารเพื่อการเกษตรและสหกรณ์การเกษตร (ธ.ก.ส.) ธนาคารอิสลามแห่งประเทศไทย (ธอท.) และธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ เพื่อช่วยเหลือผู้ประสบอุทกภัย วาตภัย และดินโคลนถล่ม 
ประกอบด้วย 1.การขยายมาตรการให้ความช่วยเหลือผู้ประสบภัย ปี 2553 โดย ธ.ก.ส. จะคิดอัตราดอกเบี้ย MRR3% ให้ครอบคลุมถึงเกษตรกรที่ประสบภัยจากพายุดีเปรสชันบริเวณภาคใต้ตอนล่างที่ประกอบอาชีพเพาะเลี้ยงสัตว์น้ำและประมง ส่วน ธอท. ขยายวงเงินสินเชื่อโครงการสินเชื่อเพื่อช่วยเหลือผู้ประกอบอาชีพอิสระรายย่อยอีก 887.56 ล้านบาท
มาตรการที่ 2 การให้ความช่วยเหลือผู้ประสบภัย ปี 2554 โดยการชดเชยส่วนต่างอัตราดอกเบี้ยโครงการสินเชื่อ SME POWER เพื่อช่วยเหตุอุทกภัยและวาตภัยในปี 2554 ให้แก่ ธพว. ส่วน ธ.ก.ส. และ ธพว. เตรียมสินเชื่อต่อรายไม่เกิน 10 ล้านบาท 
นอกจากนี้ ธ.ก.ส. ยังมีมาตรการช่วยเหลือผู้ประกอบการและผู้เพาะเลี้ยงสัตว์น้ำ 2,000 ล้านบาท